DCC บวก 2% สวนตลาด โบรกฯแนะ “ซื้อ” ชี้ผลงานไตรมาส 3 โตต่อ ดันทั้งปีมีกำไร 1.3 พันลบ.
DCC บวก 2% สวนตลาด โบรกฯแนะ “ซื้อ” ชี้ผลงานไตรมาส 3 โตต่อ ดันทั้งปีมีกำไร 1.3 พันลบ.
19 ส.ค. 2563

ผู้สื่อข่าวรายงานว่า ราคาหุ้น บริษัท ไดนาสตี้เซรามิค จำกัด (มหาชน) หรือ DCC ณ เวลา 16.19 น. อยู่ที่ระดับ 2.38 บาท บวก 0.04 บาท หรือ 1.71% สูงสุดที่ระดับ 2.44 บาท ต่ำสุดที่ระดับ 2.34 บาท ด้วยมูลค่าการซื้อขาย 40.18 ล้านบาท

ด้านบล.ฟินันเซีย ไซรัส ระบุในบทวิเคราะห์ ภายหลังจาก DCC รายงานกำไรสุทธิงวดไตรมาส 2/63 ทำจุดสูงสุด (นิวไฮ) หนุนจากยอดขาย ที่เติบโต 4% จากปีก่อน สวนทางตลาดวัสดุ -6% จากปีก่อน เป็นผลจากบริษัทปรับกลยุทธ์ walk in เข้าหาลูกค้ามากขึ้น รวมถึงรุกการขายผลิตภัณฑ์ใหม่อย่างกระเบื้องขนาดใหญ่ (60×120 cm) ที่เป็นที่นิยมและมีมาร์จิ้นสูง
โมเมนตัมการขายใน 3QTD ยังดูดีต่อ สะท้อนจากแนวโน้มยอดขาย +10-15% จากปีก่อน และเริ่มเห็นคำสั่งซื้อของผู้ขายรายย่อยหลังสต็อกเริ่มหมด บวกกับอัตรากำไรขั้นต้นที่ดีขึ้นต่อ จากอัตราการใช้กำลังผลิตเร่งขึ้นเป็น 85% (จาก 75% ในไตรมาส 2/63) และต้นทุนราคาแก๊ส (คิดเป็น 28% ของต้นทุนรวม) ในเดือนก.ค.ที่ปรับลง -6% จากไตรมาส 2/63 และ -30% จากไตรมาส 3/62
ทั้งนี้ ประเมินว่าผลประกอบการไตรมาส 3/63 จะเติบโตดีเทียบกับช่วงเดียวกันของปีก่อน แต่อ่อนลงจากไตรมาสก่อนตามปัจจัยฤดูกาลที่เป็นฤดูฝน ก่อนจะฟื้นตัวในไตรมาส 4/63
โดยเบื้องต้นคาดกำไรปีนี้ที่ 1.3 พันล้านบาท เพิ่มขึ้น 33% จากปีก่อน บนสมมติฐานยอดขาย +4% จากปีก่อน และอัตรากำไรขั้นต้น 40% หากอิง PER 18 เท่า ใกล้เคียงค่าเฉลี่ยในอดีต จะได้ราคาเหมาะสม 2.80-2.90 บ. พร้อมคาดให้ปันผล 5-6% ต่อปี
อย่างไรก็ดี ประมาณการของเรามี Upside จากอัตรากำไรขั้นต้นอาจดีกว่าคาด โดยครึ่งปีแรกทำได้ 40.7% ขณะที่ครึ่งปีหลังมีโอกาสปรับขึ้นจากการใช้อัตราการผลิตมากขึ้น และเน้นขายผลิตภัณฑ์มาร์จิ้นสูง